
R A P O R T

asupra proiectului de Lege pentru completarea Legii nr.147/2000 privind reducerile acordate pensionarilor pentru transportul intern
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.P.L.X 278 din 23 aprilie 2007, cu dezbaterea pe fond în procedură obişnuită a proiectului de Lege pentru completarea Legii nr.147/2000 privind reducerile acordate pensionarilor pentru transportul intern.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.36/10.01.2007)

· avizul negativ al Consiliului Economic şi Social (nr.213/29.01.2007)
· avizul negativ al Comisiei juridice, de disciplină şi imunităţi (nr.31/469/24.04.2007)
· punctul de vedere negativ al Guvernului (nr.182/22.01.2007).
Proiectul de lege are ca obiect de reglementare completarea Legii nr.147/2000 privind reducerile acordate pensionarilor pentru transportul intern, astfel încât tichetele de călătorie cu reducere de 50% din tariful stabilit pentru călătoriile pe calea ferată, neutilizate de pensionari, să poată fi convertite în bani.
Comisia propune Plenului Camerei Deputaţilor respingerea proiectului de lege din următorul considerent:

Există deja un act normativ care reglementează soluţia propusă de Senat, respectiv, Ordonanţa de urgenţă a Guvernului nr.71/2004 privind acordarea unor facilităţi familiilor de pensionari, modificată prin Ordonanţa de urgenţă a Guvernului nr.88/2006, care prevede compensarea în bani a tichetelor de călătorie neutilizate, începând cu anul 2008. Pe cale de consecinţă, nu se justifică promovarea unui act normativ cu acelaşi obiect.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 22 mai 2007 au participat, în conformitate cu prevederile art.55 din Regulamentul Camerei Deputaţilor, republicat:

· Denisa Pătraşcu – Secretar de Stat, Ministerul Muncii, Familiei şi Egalităţii de Şanse
· Georgeta Bratu – Director, Ministerul Muncii, Familiei şi Egalităţii de Şanse

4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu 8 voturi pentru, 1 vot împotrivă şi o abţinere.

5. Proiectul de lege a fost adoptat de Senat în şedinţa din 12 aprilie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

